b'\n_START_ARTICLE_\nGlasbeni album\n_START_PARAGRAPH_\nGlasbeni album je zbirka zvo\xc4\x8dnih posnetkov ali pesmi, ki je na voljo javnosti. Najve\xc4\x8dkrat predstavlja album priro\xc4\x8dno zbirko posnetkov, ki jih distribuira ista zalo\xc5\xbeba, lahko pa so pesmi na njej zdru\xc5\xbeene po tematiki, vzdu\xc5\xa1ju, zvoku ali so celo urejene tako, da izpovedujejo enotno sporo\xc4\x8dilo ali pripovedujejo zgodbo - tak\xc5\xa1nemu albumu pravimo konceptualni album. Skupini zvo\xc4\x8dnih posnetkov pravimo album, \xc4\x8de ima stalno sestavo (z izjemo posebnih izdaj ali ponovnih izdaj albuma z \xc2\xbbbonus\xc2\xab\xc2\xa0pesmimi). Distribuirajo se lahko fizi\xc4\x8dno v obliki gramofonskih, kompaktnih plo\xc5\xa1\xc4\x8d, kaset in DVD-jev, v novej\xc5\xa1em \xc4\x8dasu pa tudi digitalno v razli\xc4\x8dnih zvo\xc4\x8dnih formatih, med katerimi je najbolj prepoznan MP3. Pogosto izide album v ve\xc4\x8d formatih._NEWLINE_Ime \xc2\xbbglasbeni album\xc2\xab\xc2\xa0izvira iz dejstva, da so bili prvi albumi v obliki knjig, ki so spominjale na fotografske albume. Prvi album, ki je dobil ta naziv, je bila izdaja Hresta\xc4\x8da na \xc5\xa1tirih fonografskih plo\xc5\xa1\xc4\x8dah zalo\xc5\xbebe Odeon. Leta 1948 so pri zalo\xc5\xbebi Columbia izdali prvo 12-in\xc4\x8dno vinilno plo\xc5\xa1\xc4\x8do. Na vsaki strani je bilo prostora za zapis 23 minut zvoka, kar je ravno toliko, kot je bilo prostora na prvih albumih, zato se je to ime obdr\xc5\xbealo. Iz tistega \xc4\x8dasa izvira standard 12 pesmi na album._NEWLINE_Tradicionalno so bili albumi dolgi med 30 minut in eno uro, odvisno od glasbenega sloga in zalo\xc5\xbebe. Danes postaja z razmahom formatov, ki omogo\xc4\x8dajo zapis velike koli\xc4\x8dine podatkov, predvsem pa prehoda na distribucijo pesmi prek svetovnega spleta, definicija albuma ohlapnej\xc5\xa1a. Po definiciji britanske lestvice (UK Albums Chart) je album zbirka, ki jo sestavljajo vsaj 4 pesmi ali je dalj\xc5\xa1a od 25 minut. Naslovnica se tradicionalno pojmuje kot nelo\xc4\x8dljivi del albuma, pogosto pa ga spremlja tudi knji\xc5\xbeica s podatki o albumu ali z besedili pesmi.'